11 Letswalo la Mokriste le rutwa ka melao e bjalo ya motheo la ba la tiišwa. Ka gona ge re lebeletšana le phetho ya go nwa ge re tlo ba pokanong, re ipotšiša dipotšišo tše bjalo ka tše: ‘Ke pokano ya mohuta mang yeo e rulagantšwego? Na go ka direga gore e tšwe taolong, e be monyanya wa mašata? Ke’ng seo nna ke se ratago? Na ke hlologela dino tše di tagago, ke ithekga ka tšona, ke di nwela go laola maikwelo a ka le boitshwaro bja ka? Na ke kgona go itshwara ka gore ke lekanyetše kamoo ke nwago ka gona?’ Ge re dutše re naganišiša ka melao ya motheo ya Beibele le dipotšišo tšeo melao yeo e di rotošago, re dira gabotse gore re rapelele tlhahlo ya Jehofa. (Bala Psalme 139:23, 24) Ka tsela ye, re laletša Jehofa gore a re hlahle ka moya wa gagwe o mokgethwa. Le gona re tlwaetša letswalo la rena gore le dire dilo ka go dumelelana le melao ya motheo ya Modimo. Lega go le bjalo, go na le taba e nngwe yeo e swanetšego go elwa hloko ge re dira diphetho.